# Recueil général et complet des fabliaux des 13e et 14e siècles/LXV
### LXV DE LA DAMOISELE

1 Seignor, oiez .I. noviau conte Que mon fablel dit et raconte, Que jadis estoit un baron Qui mout estoit de grant renon. 5Une fille avoit merveilleuse Et tant par estoit desdaingneuse Que ne pooit oïr parler De foutre ne de culeter, Ne de rien qui à ce tornast. 10Que maintenant ne se pasmast. Mout en fu granz la renommée : .I. vallet ot en la contrée Qui a oies les noveles, A merveille les tint à beles 15Et jure Dieu, à qoi qu’il tort, Ne lera qu’il ne voist à cort Por soi déduire et deporter. Alez i est sans demorer, Et, quant ce vint après souper, 20Si commencierent à border
Et contoient de lor aviaus Lor aventures, lor fabliaus, Tant que li uns foutre nomma, Et la pucele se pasma. 25Quant li vallès la vit pasmée Tout maintenant goule baée, Se lest cheoir comme pasmez, Et quant il se fu relevez Et la pucele fu levée, 30Mout en fu grande la risée, Et dient tuit par la meson Cor a la pucele baron, Car ele meïsme jura Que ja mari ne per n’aura 35S’ele n’a celui qui se pasme, Quar ele cuide bien et asme Qu’il soit auques de sa maniere ; A son pere en a fet proiere : « Donez le moi, biaus pere chiers. 40— Fille, » dist il, « mout volentiers. » ﻿Que vous feroie lonc sermon ? L’endemain le prist à baron. Granz noces i ot et grant feste, Assez i ot chanté de geste. 45Et, quant ce vint à la vesprée Qu’il ont lor joie demenée, Si les a l’en couchiez ensamble. La damoisele, ce me samble, Li mist la main droit sor le pis : 50« Ice que est, » fetele, « amis ?
— Douce, par sainte patrenostre, Quanqu’il i a ce est tout vostre. » Puis lest aval sa main glacier, Si a trové un vit si fier 55Que cil avoit entre .II. aines. Mout bien fresté à .XIII. vaines Comme baston à champion ; Gros ert en mi et gros en son. « Sire, por Dieu le roi celestre, 60Dites moi que ce puet ci estre ? — Bele, » fet il, « c’est mes poulains. Qui mout par est de grant bien plains. » Puis taste avant, si a sentues Unes grandes coilles velues : 65« Et qu’est ceci, por sainte Elaine ? — Douce, c’est li sas à l’avaine : Ne vueil mie estre desgarnis. — Sire, mout estes bien apris. » Tout maintenant que cil l’oï, 70Si le besa et conjoï, Sa main li mist sor la mamele Que ele avoit dureté et bele. « Amie, » fet il, « qu’est ceci. ? — Sire, c’est fruis vostre merci 75Que je porte adès en mon sain. » Puis lest aval couler sa main, Si la mist droit sor le poinil : « Amie, qu’est ceci ? » fet il ; « Par Dieu qui fist et mer et onde, 80C’est li plus biaus praiaus du monde.
— Praiaus, voire por Dieu, c’est mon. » Lors li met la main sor le con : « Et qu’est ceci, amie bele ? — Sire, c’est une fontenele 85Qui siet ci en mi mon praiel : Si i fet mout bon et mout bel Qu’ele est assise en .I. recoi. » Puis taste avant del plus lonc doi, Si comme avint par aventure, 90Si trueve une autre haveüre. Maintenant a sa main retrete : « Ne doutez, sire, c’est la guete Qui la fontaine et le pré garde, Mès ja por ce mar aurez garde 95Que n’i puissiez bien amener Vo poulain pestre et abevrer. — Bele, que dira donc la gaite Qui la fontaine et le pré gaite ? — Sire, se le trovez si sot, 100Qu’il en parolt .I. tout seul mot, Si le ferez en mi les denz Du sachet ou l’avaine est enz. » Quant cil l’oï, s’en ot grant joie, Maintenant le prent, si la ploie, 105En la fontaine mist sa beste Trestout jusques outre la teste. Quant la guete s’est perceüz Qu’il est honiz et deceüz, Maintenant a .II. cris getez : 110« Oez, douce, » dit il, « oez,
Oiez, » dit il, « du trahitor. — Sire, por Dieu le creator, Ferez, batez, hurtez, boutez. Batez le tant que l’ociez, 115Si que l’estordissiez trestout Que ne se face si estout. » ﻿Que vous feroie longue fable ? Par Dieu le pere esperitable. Tant le bati, tant le frapa, 120Que onques puis mot ne sona ; Tant le bati, le las dolant, Qu’il li fist l’alaine puant.
* ↑ LXV. — De la Damoisele qui ne pooit oïr parler de foutre, p. 81. A. — Paris, Bibl. nat., Mss. fr. 837, fol. 182 v$^o$ à 183 r$^o$. B. — Paris,» Bibl. nat.,» Mss. fr.» 1593, fol. 182 r$^o$ à 182 v$^o$. Publié par Barbazan, III, 160, et par Méon, III, 458-462.
* ↑ Vers 7 — Qui, lisez Que.
* ↑ 21 — B, Et conterent.
* ↑ 23 — « li » manque à B, ce qui fausse le vers.
* ↑ 38 — fait, lisez fet.
* ↑ 40 — dist il. B, fet il.
* ↑ 44 — chanté. B, parlé.
* ↑ 46 — B, Si ont.
* ↑ 48 — ce. B, ge.
* ↑ 52 — ce est. B, c’est, qui fausse le vers.
* ↑ 56 — B, froté à .XII.
* ↑ 75 — adès en. B, dedenz.
* ↑ 77 — la. B, li.
* ↑ 82 — sor. B, sas.
* ↑ 88 — B, plus lonc .I. poi.
* ↑ 90 — haveüre. B, navreüre.
* ↑ 99 — B, Si[re].
* ↑ 103 — cil. B, il.
* ↑ 104 — le. B, la.
* ↑ 113 — B, botez, hortez. L’idée principale de ce fabliau est la même que celle de la Dame qui aveine demandoit pour Morel, publiée dans notre premier volume, p. 318-329 (Cf. II, 308), de la Pucele qui abevra le polain, et du Porcelet, que nous publierons plus tard. Une autre version toute différente existe dans le ms. 354 de Berne, fol. 58 r$^o$ à 59 v$^o$ ; nous la donnerons prochainement. Les Contes secrets russes (voy. p. 334-335) nous offrent aussi la même idée dans le 15e conte, p. 22 ; dans le 36e, p. 65, et dans le 40e, p. 73. L’extrait donné par Legrand d’Aussy, IV, 315-317, est imité du ms. de Berne.